Video: Leah vertel oor ‘oulikste groep boere nóg’Leah (Foto: Janie Monsieur/Maroela Media) Die twaalfde seisoen van die bekende Afrikaanse werklikheidsreeks Boer soek ŉ vrou het verlede week afgeskop en volgens sangeresaanbieder Leah is dié groep boere die oulikste groep nóg. “Die seisoen is ekstra spesiaal vir my. Ek dink daar is nuwe dinge, en ek dink mense gaan rêrig ŉ bietjie ekstra waardering hê vir die boere vanjaar. Ek het laas jaar gesê ek dink ek het die oulikste groep boere gekry, maar vanjaar is hulle nóg ouliker,” vertel Leah aan Maroela Media. “Daar was net ŉ ekstra verbintenis met vanjaar se boere gewees. Hulle is regtig nederige, ongelooflik maklike mense om mee oor die weg te kom. Elkeen van hulle het ŉ spesiale storie, so dis lekker om deel daarvan te kan wees.” Leah is vanjaar vir die tweede keer die aanbieder van Boer soek ŉ vrou, en volg in die voetspore van mense soos Angelique Gerber, Nadia Beukes, Elma Postma en Minki van der Westhuizen. Sy vertel dat dit makliker was om dit vir ŉ tweede keer te doen omdat sy reeds geweet het wat om te verwag. Dit het gesorg dat sy meer op haar gemak voor die kamera en met die boere is. “Jy gaan maar met min verwagting in so ŉ soort ding in omdat jy weet dit gaan ŉ uitdaging wees. En daar wás uitdagings, maar daar was ook ongelooflike oomblikke,” sê sy. Hoewel Leah ŉ stadsmeisie is, het die plaaslewe baie vinnig in haar hart ingekruip nadat sy Boer soek ŉ vrou begin aanbied het. “Ek geniet dit op die plaas, in my hart is ek nou ŉ plaasmeisie. Ek het vir my man ná ŉ paar maande, met my eerste keer op Boer soek ŉ vrou, gesê ek dink ek sal op ŉ plaas kan gaan bly, dit was vir my so ongelooflik. Leah op die stel van ‘Boer soek ‘n Vrou’ (Foto: Instagram) “Die boere se trots op dit wat hulle doen, is vir my net ongelooflik. En dit is lekker vir my om hulle te leer ken; as hulle dan liefde vind, is dit ŉ bonus, en dan weet jy jy het so ŉ klein deeltjie daarin gehad.” Leah sê sy het dié seisoen probeer om genoeg tyd saam met die boere weg van die kamera af deur te bring sodat hulle op hul gemak kan wees voor die kamera. “Ek weet dit is intimiderend om voor die kamera te wees; as daar ŉ oomblik is, probeer ek dus tyd saam met hulle deurbring en ŉ bietjie oor hulself uitvra. Ek wou hê die boere moet honderd persent hulself wees.” Leah is ook nie bang om haar hande vuil te maak wanneer sy op die plase kom nie. Sy vertel dat sy dikwels in groot masjinerie inklim en nie dink sy sal dit kan bestuur nie, maar dat die boere dan mooi en geduldig vir haar verduidelik totdat sy dit regkry. Die Boer soek ŉ vrou-span het vanjaar reg rondom Suid-Afrika gery om by al die boere se plase uit te kom. “ŉ Mens kan letterlik ŉ sirkel oor die landkaart trek van waar ons oral gery het, en dan net ŉ paar inhamme byvoeg,” sê Leah. En flaters, vertel Leah, is volop wanneer daar op ŉ plaas verfilm word. “Ons het eenkeer amper ons hommeltuig verloor, dikwels oor goed op die grond geval, daar was diere wat die kameras wou omstamp en eenkeer, net wanneer al die kameras opgestel is, toe gaan die sproeiers aan,” lag sy. Sy vertel ook van ŉ keer dat sy op ŉ plaas deur ŉ draadhekkie moes stap en dit ŉ klos van haar hare uitgepluk het. “Toe ek omdraai, toe wapper my haartjies so in die draad. Ek weet nie hoekom ŉ mens sulke goed doen nie, dit was seker ŉ blonde oomblik,” skerts sy.